ส่วนที่ 1

ข้อมูลสรุป (Executive Summary)

-   บริษัท ไทยฮา จำกัด (มหาชน) (“บริษัท”) หรือ (“KASET”) ก่อตั้งขึ้นเมื่อวันที่ 26 มีนาคม
    2536 โดยกลุ่มตระกูลตั้งพิรุฬห์ธรรม
    ด้วยวัตถุประสงค์เพื่อประกอบธุรกิจการผลิตและจำหน่ายข้าวขาวหอมมะลิชนิดบรรจุถุงและธัญพืชต่างๆชนิดบรรจุถุง
    และสินค้าเกษตรแปรรูปประเภทผลิตภัณฑ์ วุ้นเส้น และน้ำส้มสายชูภายใต้ชื่อตรา “เกษตร”
    และ ตรา “ฉลาดชิม” และน้ำมันพืชตรา “เชียร์”
    เพื่อสามารถตอบสนองผู้บริโภคที่ต้องการสินค้าที่มีคุณภาพสูง (Premium)
    เมื่อเทียบกับสินค้าชนิดเดียวกัน โดยทำการจำหน่ายสินค้าทั้งในและต่างประเทศ

-   บริษัทมีบริษัทย่อย 2 บริษัท คือ บริษัท เชียร์ เทรดดิ้ง จำกัด ก่อตั้งเมื่อเดือนกันยายน 2547
    ดำเนินธุรกิจช่องทางการจัดจำหน่ายสินค้า Consumer ในประเทศ ได้แก่ ดิสเค้าท์สโตร์
    ซุปเปอร์มาร์เก็ต ยี่ปั๊ว/ซาปั๊ว รวมถึงเป็นผู้นำในช่องทางจัดจำหน่าย “CATERING” ได้แก่
    โรงแรม ภัตตาคาร ร้านอาหาร และอุตสาหกรรมอาหารต่อเนื่อง และบริษัท ไทยฮา
    ออสเตรเลีย จำกัด ก่อตั้งเมื่อเดือนสิงหาคม 2548
    ดำเนินธุรกิจนำเข้าและจัดจำหน่ายสินค้าของบริษัท ในประเทศออสเตรเลีย โดยในปี 2550
    บริษัทมีสัดส่วนยอดขายรวมในประเทศต่อต่างประเทศคิดเป็น 50 : 50

-   ปี 2550 บริษัทฯ ได้ออกผลิตภัณฑ์ใหม่ประเภทถ้วยคัพ เป็นวุ้นเส้นกึ่งสำเร็จรูป มี 3 รสชาติ
    คือรสต้มยำกุ้ง, รสกุ้งอบวุ้นเส้น, รสเฝอ และโจ๊กกึ่งสำเร็จรูป มี 3 รสชาติ คือ รสหมู,
    รสปลา และรสแซ่บ
    เพื่อเพิ่มโอกาสขยายตลาดไปยังกลุ่มเป้าหมายอื่นในช่องทางการขายที่มีอยู่อย่างครอบคลุมทั้งในและต่างประเทศ

-   บริษัทได้พัฒนาคุณภาพการผลิตจนได้การรับรองมาตรฐานสินค้า
    และมาตรฐานความปลอดภัยทางด้านอาหารจากหลายระบบทั้ง 2 โรงงาน อาทิเช่น HALAL,
    GMP, HACCP มาตรฐานระบบ ISO 9001:2000 ทั้งระบบจากสถาบัน SGS, THAILAND
    BRAND มาตรฐานกรมการค้าภายใน และมาตรฐานกรมการค้าต่างประเทศ
    รวมถึงเป็นบริษัทรายแรกที่ได้รับรางวัลประกาศนียบัตรเกียรติคุณการควบคุมคุณภาพและการโฆษณาเป็นธรรมจากสำนักงานคุ้มครองผู้บริโภค
    (สคบ.) โดยในปี 2546
    ผลิตภัณฑ์ข้าวหอมมะลิตราเกษตรได้ก้าวขึ้นเป็นผู้นำตลาดภายในประเทศ (ที่มา: AC Neilsen
    Retail Audit Thailand)
    และจากนโยบายแนวรุกทางการตลาดที่ต้องการเป็นสินค้าระดับโลกทำให้ บริษัทได้รับรางวัล
    Prime Minister Award ประเภท Brand Name ในปี 2547 และประเภท Best
    Exporter ในปี 2549 โดยกรมส่งเสริมการส่งออก กระทรวงพาณิชย์
    อีกทั้งยังได้รับการรับรองมาตรฐาน จากองค์การอาหารและยาของสหรัฐอเมริกา (US FDA)
    ในปี 2549 นอกจากนี้ ในปี 2550 บริษัทได้รับการรับรองมาตรฐานคุณภาพ BRC (British
    Retail Consortium) จากสถาบัน SGS

-   ในปี 2550 ที่ผ่านมา
    บริษัทประสบความสำเร็จในการดำเนินการส่งออกสินค้าของบริษัทไปยังต่างประเทศถึง
    64ประเทศทั่วโลก ซึ่งเพิ่มขึ้นจากปี 2549 ประมาณ 5 ประเทศ
    ซึ่งบรรลุเป้าหมายที่ตั้งไว้ว่าจะจำหน่ายสินค้าไปยัง 60 ประเทศทั่วโลกภายในปี 2550
    นอกจากนี้ บริษัทได้ทำการพัฒนาคุณภาพสินค้าอย่างต่อเนื่อง และเป็นที่ยอมรับจากตลาดโลก
    จนได้รับรางวัล Prime Minister’s Export Award ประเภท Best Exporter
    ประจำปี 2549

-   ทั้งนี้ ในรอบปีที่ผ่านมา บริษัทต้องเผชิญหน้ากับสภาพเศรษฐกิจทั้งในประเทศและต่างประเทศ
    ที่ชะลอตัวด้วยผลกระทบของราคาน้ำมัน สถานการณ์ทางการเมือง
    รวมถึงความผันผวนของค่าเงินบาท อย่างไรก็ตาม บริษัทสามารถเพิ่มยอดขายได้เป็นที่น่าพอใจ
    โดยบริษัทและบริษัทย่อยมีรายได้รวม ในปี 2550 เท่ากับ 1,593.65 ล้านบาท เพิ่มขึ้นจากปี
    2549 ประมาณ 28.60% และกำไรสุทธิ อยู่ที่ 8.57 ล้านบาท เพิ่มขึ้นจากปี 2549 ประมาณ
    71.40% โดย ณ วันที่ 31 ธันวาคม 2550 บริษัทและบริษัทย่อยมีสินทรัพย์ทั้งสิ้น 853.47
    ล้านบาท หนี้สินรวม 633.05 ล้านบาท และส่วนผู้ถือหุ้น 220.42 ล้านบาท